<document celex="IP-05-1217" lang="el">
    <p align="right">
      Βρυξέλλες, 4 Οκτωβρίου 2005
    </p>
    <h1>
      <a name="Heading4" id="Heading4"></a><b>Η</b><b>Επιτροπή εγκαινιάζει δικτυακό τόπο για τους καταναλωτές που αφορά το κόστος των υπηρεσιών περιαγωγής της κινητής τηλεφωνίας στην Ευρώπη</b>
    </h1>
    <p>
      <b><i>Η Ευρωπαϊκή Επιτροπή εγκαινίασε σήμερα έναν νέο δικτυακό τόπο που θα βοηθάει τους καταναλωτές να επιτυγχάνουν καλύτερους όρους, όταν χρησιμοποιούν το κινητό τηλέφωνό τους στο εξωτερικό.
      Για το σκοπό αυτό, ο δικτυακός τόπος δημοσιοποιεί τα τιμολόγια περιαγωγής των εταιρειών και των 25 κρατών μελών της ΕΕ. Η δημιουργία του συγκεκριμένου δικτυακού τόπου εξαγγέλθηκε τον Ιούλιο,
      όταν η Επίτροπος Viviane Reding επεσήμανε το υψηλό κόστος της χρήσης κινητών τηλεφώνων στο εξωτερικό και την ανάγκη να εξασφαλιστεί μεγαλύτερη διαφάνεια των συγκεκριμένων χρεώσεων. Με τον
      δικτυακό τόπο, που θα περιλαμβάνει πίνακες ενδεικτικών τιμών και απευθείας συνδέσεις προς τις εταιρείες κινητής τηλεφωνίας της ΕΕ, επιδιώκεται να αποκτήσουν οι καταναλωτές της ΕΕ σαφή εικόνα
      του επιπέδου των τιμών που είναι πιθανό να αντιμετωπίσουν στις διακοπές τους και να τους δοθούν οδηγίες και χρήσιμες συμβουλές για τη διαχείριση των λογαριασμών τους ως προς τη διεθνή
      περιαγωγή. Μετά την εξαγγελία, πριν από το καλοκαίρι, της δημιουργίας του δικτυακού τόπου παρατηρήθηκαν οι πρώτες ενδείξεις ανταγωνισμού, ιδίως με την προσφορά, από ορισμένες εταιρείες, ειδικών
      πακέτων τιμών για τις διακοπές και άλλων.</i></b>
    </p>
    <p>
      «Μόνο η σωστή ενημέρωση του καταναλωτή μπορεί να εξασφαλίσει την αποτελεσματική προστασία του», δήλωσε η αρμόδια για θέματα Κοινωνίας των Πληροφοριών και Μέσων Μαζικής Επικοινωνίας Επίτροπος,
      Viviane Reding. «Σε μια εποχή όπου είμαστε μάρτυρες τόσο ραγδαίων εξελίξεων σε άλλους τομείς των τηλεπικοινωνιακών υπηρεσιών, δυσκολευόμαστε να κατανοήσουμε το κόστος της χρήσης του κινητού
      τηλεφώνου μας στο εξωτερικό. Για το λόγο αυτό, με το νέο δικτυακό τρόπο που παρουσιάζει σήμερα, η Επιτροπή επιδιώκει να προσφέρει στον καταναλωτή τις γνώσεις που χρειάζονται για την κατάλληλη
      επιλογή, να ενισχύσει τον ανταγωνισμό στον κλάδο και να προωθήσει μια πιο δίκαιη και σαφή τιμολόγηση.»
    </p>
    <p>
      Ο νέος δικτυακός τόπος της Επιτροπής που εγκαινιάζεται σήμερα, παρέχει στους καταναλωτές δείγματα τιμών από όλους τους φορείς εκμετάλλευσης κινητού δικτύου και των 25 κρατών μελών της ΕΕ, για
      διάφορους προορισμούς. Επιδιώκει επίσης να διευκολύνει τους καταναλωτές στην αναζήτηση περισσότερων λεπτομερειών, παρέχοντας απευθείας συνδέσεις προς τις ιστοσελίδες με τις τιμές των υπηρεσιών
      περιαγωγής όλων των εταιρειών κινητής τηλεφωνίας της ΕΕ, καθώς και άλλες χρήσιμες διευθύνσεις για περαιτέρω πληροφορίες. Περιλαμβάνονται, μεταξύ άλλων, υποδείξεις για την επίτευξη των καλύτερων
      όρων και τα στοιχεία των αρμοδίων σε περίπτωση δυσχερειών ή καταγγελιών.
    </p>
    <p>
      Ο νέος δικτυακός τόπος της Επιτροπής για τους καταναλωτές δεν επιχειρεί να παραθέσει τις χιλιάδες τιμές που παρατηρούνται στην ΕΕ, αλλά αντίθετα προσφέρει, με εύχρηστο τρόπο, ένα δειγματολόγιο
      τιμών που θα βοηθήσουν τον καταναλωτή να σχηματίσει σαφή εικόνα των τιμών που είναι πιθανό να αντιμετωπίσει όταν θα ταξιδεύσει σε άλλες χώρες της Ευρώπης. Ο δικτυακός τόπος παρουσιάζει την
      κατάσταση των τιμών περιαγωγής, όπως εμφανίζεται το Σεπτέμβριο του 2005 και θα ενημερώνεται ανά εξάμηνο.
    </p>
    <p>
      Η πρωτοβουλία αυτή της Επιτροπής συμπληρώνεται από το έργο των 25 εθνικών ρυθμιστικών αρχών τηλεπικοινωνιών. Αυτές συνεργάζονται στενά με τις υπηρεσίες της Επιτροπής σε θέματα τιμών περιαγωγής
      και εξήγγειλαν πρόσφατα τη λήψη πρόσθετων μέτρων για τη διαφάνεια των χρεώσεων στις υπηρεσίες διεθνούς περιαγωγής υπό την αιγίδα της Ομάδας Ευρωπαϊκών Ρυθμιστικών Αρχών (European Regulators
      Group - ERG), η οποία έχει ως αποστολή να εξασφαλίσει τη συνοχή των κανονιστικών ρυθμίσεων σε ολόκληρη την Ευρώπη . Ως εκ τούτου, η Επίτροπος κυρία Reding παρουσίασε σήμερα τον νέο δικτυακό
      τόπο της Επιτροπής μαζί με τον κ. Jørgen Abild Andersen, Πρόεδρο της δανικής ρυθμιστικής αρχής τηλεπικοινωνιών και νυν Πρόεδρο της ERG.
    </p>
    <p>
      Η Επιτροπή αναμένει η συνδυασμένη επενέργεια αυτών των ευρωπαϊκών και εθνικών μέτρων να παροτρύνει τις εταιρείες να προσφέρουν καλύτερες και πιο δίκαιες τιμές στους πελάτες τους.
    </p>
    <p>
      <b>Ιστορικό:</b>
    </p>
    <p>
      "Διεθνής περιαγωγή" είναι η δυνατότητα που έχουν οι συνδρομητές κινητής τηλεφωνίας να χρησιμοποιούν τα τηλέφωνά τους ενώ ταξιδεύουν στο εξωτερικό. Οι χρήστες μπορούν να πραγματοποιούν και να
      λαμβάνουν κλήσεις, χρησιμοποιώντας τον ίδιο αριθμό που χρησιμοποιούν και στη χώρα τους. Για τον σκοπό αυτό, ο φορέας εκμετάλλευσης δικτύου κινητής τηλεφωνίας συνάπτει συμφωνίες διεθνούς
      περιαγωγής με φορείς άλλων χωρών.
    </p>
    <p>
      Το 2000, η Επιτροπή δρομολόγησε ευρεία αντιμονοπωλιακή έρευνα με αντικείμενο τα επίπεδα των τιμών λιανικής και χονδρικής στις υπηρεσίες περιαγωγής στην Ευρώπη, επειδή εκτιμήθηκε ότι ήταν
      υπερβολικά υψηλές. Η έρευνα είχε ως αποτέλεσμα να κινηθούν χωριστές διαδικασίες, βάσει των κανόνων της συνθήκης ΕΕ που αφορούν την κατάχρηση μονοπωλιακής ισχύος (άρθρο 82), κατά εταιρειών
      κινητής τηλεφωνίας της Γερμανίας και του Ηνωμένου Βασιλείου για υπερβολικά υψηλές τιμές χονδρικής στις υπηρεσίες διεθνούς περιαγωγής. Μέχρι σήμερα, οι διαδικασίες αυτές περιέλαβαν την έκδοση
      μιας σειράς Κοινοποιήσεων των Αιτιάσεων (βλέπε <a href=
      "http://europa.eu.int/rapid/pressReleasesAction.do?reference=IP/04/994&amp;format=HTML&amp;aged=1&amp;language=EN&amp;guiLanguage=en">IP/04/994</a> και <a href=
      "http://europa.eu.int/rapid/pressReleasesAction.do?reference=IP/05/161&amp;format=HTML&amp;aged=1&amp;language=EN&amp;guiLanguage=en">IP/05/161</a>) και δεν έχουν ακόμη ολοκληρωθεί. Πέραν
      τούτου, η Επιτροπή εξετάζει, από το 2004, τις δύο στρατηγικές συμμαχίες που σχηματίστηκαν για τη βελτίωση των υπηρεσιών διεθνούς περιαγωγής (“Starmap” και “Freemove”), ώστε να διασφαλιστεί ότι
      ανταποκρίνονται στους κανόνες της συνθήκης ΕΚ για τις περιοριστικές επιχειρηματικές πρακτικές (άρθρο 81).
    </p>
    <p>
      Παράλληλα με τις ανωτέρω διαδικασίες, η Επιτροπή ασχολείται με το θέμα των τιμών λιανικής των υπηρεσιών περιαγωγής ήδη από τον Δεκέμβριο του 2004, όταν η ERG – η ομάδα των εθνικών ρυθμιστικών
      αρχών για τις τηλεπικοινωνίες, η οποία συστάθηκε από την Επιτροπή για να συνδράμει στον συντονισμό της ρύθμισης των ηλεκτρονικών επικοινωνιών εντός της ΕΕ –άρχισε μια συντονισμένη έρευνα με
      αντικείμενο τις τιμές χονδρικής των υπηρεσιών διεθνούς περιαγωγής, τις οποίες οι εταιρείες κινητής τηλεφωνίας χρεώνουν στις ομολόγους τους (βλέπε <a href=
      "http://europa.eu.int/rapid/pressReleasesAction.do?reference=IP/04/1458&amp;format=HTML&amp;aged=1&amp;language=EN&amp;guiLanguage=en">IP/04/1458</a>).
    </p>
    <p>
      Οι εν λόγω έρευνες συνεχίζονται και, από τον Μάιο, εισήλθαν σε μια νέα φάση, καθώς οι εθνικές ρυθμιστικές αρχές, στηριζόμενες σε μια κοινή προσέγγιση η οποία υιοθετήθηκε κατά τη συνάντηση της
      ERG τον Μάιο, προβαίνουν τώρα σε ανάλυση των εθνικών τους αγορών. Θα κοινοποιήσουν στην Επιτροπή τις αποφάσεις που προγραμματίζουν να λάβουν εν ευθέτω χρόνω. "Οι χρεώσεις λιανικής είναι αυτή τη
      στιγμή πολύ υψηλές, χωρίς σαφή αιτιολόγηση", συμπεραίνει, μεταξύ άλλων, η ERG - βλέπε
    </p>
    <p>
      <a href="http://erg.eu.int/doc/whatsnew/reg_intens_wrk_intl_roaming_mtg.pdf">http://erg.eu.int/doc/whatsnew/reg_intens_wrk_intl_roaming_mtg.pdf</a>
    </p>
    <p>
      Τον Ιούλιο του 2005, η Επίτροπος κυρία Reding εξήγγειλε την πρόθεσή της να εγκαινιάσει δικτυακό τόπο, ο οποίος θα ενίσχυε τη διαφάνεια στις τιμές καταναλωτή των υπηρεσιών διεθνούς περιαγωγής
      (βλέπε <a href="http://europa.eu.int/rapid/pressReleasesAction.do?reference=IP/05/901&amp;format=HTML&amp;aged=0&amp;language=EN&amp;guiLanguage=en">IP/05/901</a>). Ο εν λόγω δικτυακός τόπος
      αποτελεί μια απτή ευρωπαϊκή απάντηση στο πρόβλημα των αδικαιολόγητα υψηλών τιμών των υπηρεσιών διεθνούς περιαγωγής, το οποίο απασχολεί τους πολίτες.
    </p>
    <p>
      Ο νέος δικτυακός τόπος της Επιτροπής για τους καταναλωτές, ο οποίος αφορά τις τιμές περιαγωγής είναι ο εξής:
    </p>
    <p>
      <a href="http://europa.eu.int/information_society/roaming">http://europa.eu.int/information_society/roaming</a>
    </p>
    <p>
      <a href="http://europa.eu.int/information_society/doc/factsheets/051-roaming.pdf">http://europa.eu.int/information_society/doc/factsheets/051-roaming.pdf</a>
    </p>
    <p>
      Βλέπε επίσης <a href="http://europa.eu.int/rapid/pressReleasesAction.do?reference=MEMO/05/247&amp;format=HTML&amp;aged=0&amp;language=EN&amp;guiLanguage=en">MEMO/05/247</a>.
    </p>
  </document>